समाज बदलना है, तो इसके हर वर्ग को शामिल करना होगा
3 जून को हमने ‘विश्व साइकिल दिवस’ मनाया और सेलिब्रिटीज़ अपनी महंगी साइकिल और फैंसी हेलमेट के साथ मीडिया में फोटो खिंचाते दिखे। इसके बाद मैंने अंदाजा लगाया कि वे साइकिलें धूल फांकती होंगी! N. Raghuraman's column - If society has to be changed, then every section of it has to be included
3 जून को हमने ‘विश्व साइकिल दिवस’ मनाया और सेलिब्रिटीज़ अपनी महंगी साइकिल और फैंसी हेलमेट के साथ मीडिया में फोटो खिंचाते दिखे। इसके बाद मैंने अंदाजा लगाया कि वे साइकिलें धूल फांकती होंगी! इससे पहले आप सोचें कि मैंने बिना सोचे-समझे टिप्पणी की है, तो कृपया सुनें कि मैं एेसा क्यों कह रहा हूं।
इस उत्सव से सिर्फ छह दिन बाद चेन्नई के अन्ना नगर में रहने वाली वकील वी. संध्या ने शिकायत दर्ज कराई कि उसकी कॉलोनी की मेन रोड पर रहने वाले रहवासी ने कार खड़ी करने के लिए फेंसिंग को हटाकर 3 साल पुराना पीपल का पेड़ उखाड़ दिया है। जब रहवासियों ने शिकायत के समर्थन में कार की तस्वीर ली, तो उसका मालिक गुस्सा हो गया। उद्यानिकी विभाग, मध्य क्षेत्र, चेन्नई के सहायक संचालक मामले की जांच कर रहे हैं।
दोष सिद्ध होने पर चेन्नई म्यूनिसिपल कॉर्पोरेशन एक्ट 1990 के तहत सार्वजनिक संपत्ति को नुकसान पहुंचाने के लिए कार्रवाई होगी और 10-20 हजार रु. का जुर्माना होगा। मैं फिर अंदाजा लगा रहा हूं कि उल्लंघन करने वाला जुर्माना भरेगा और सेडान के लिए दिए पैसे का सोचकर हंसते हुए निकल जाएगा।
एक और उदाहरण है। गाजीपुर (उप्र) के 17 वर्षीय छात्र राजवर्धन यादव ने मुंबई के कल्याण में आत्महत्या कर ली, वह यहां पढ़ रहा था।
इसका पता तब चला जब कल्याण रेलवे ट्रेक से गुजर रहे व्यक्ति ने पेड़ से लटकी लाश देखकर पुलिस को बताया। उसकी जेब से आईफोन व कुछ दस्तावेज मिले, जिससे पहचान हुई। जांच में पता चला कि उसने हाल ही में 45% अंकों से 12वीं पास की और उप्र में पिता से मिलने गया था। लौटते हुए उसने घर से एक लाख रु. चुराए और उससे आईफोन खरीदा, ये पैसे पिता ने बड़ी बेटी की शादी के लिए जमा किए थे। जब पिता को पता चला कि पैसे गायब हैं, तो उन्होंने राज‌वर्धन को फोन करके डांटा और वापस उप्र लौटने के लिए कहा। वह लौटने की योजना बना रहा था, पर मन बदल गया और ये कदम उठा लिया।
क्या ये दो उदाहरण युवाओं, किशोरों या वयस्कों को अपने स्टेटस का दिखावा करने से रोक पाएंगे? मेरा यकीन करें, न तो जुर्माना किसी को पेड़ उखाड़कर अपनी कार खड़ी करने से रोक सकता है, और न ही यह एक युवा को अपने पिता की गाढ़ी कमाई से कुछ खरीदने से रोक सकता है, जो कि बहन की शादी जैसे जरूरी उद्देश्य से रखे गए थे।
दोनों को दोष न दें। बतौर समाज हम इन दोनों एज ग्रुप में जीवन मूल्य समझाने में असफल रहे हैं। महंगे ईंधन के बावजूद क्या हमने पहले साइकिल खरीदी, फिर धीरे-धीरे कार तक पहुंचे? नहीं। हममें से ज्यादातर ने (सभी नहीं) लोन लेकर पहले कार, फिर साइकिल ली, वो भी महंगी वाली, ये समाज को दिखाने के लिए थी कि हम स्वास्थ्य के प्रति सचेत हैं।
अगर समस्या तेजी से आवागमन है, तो क्यों नहीं हमने साइकिल के बाद मोटरसाइकिल ली, फिर कार? क्योंकि हम अपने शहरों में नगर निगम द्वारा हो रहा जो भी अधिकांश विकास देख रहे हैं, उसमें ड्राइववेज़, फ्लाइओवर, पार्किंग हैं। ये सब गाड़ियों के लिए डिजाइन है और वाहन चालकों की सुविधा के लिए बनाया जा रहा है। ठीक ऐसे ही उस बच्चे ने दोस्तों के पास महंगा फोन देखा होगा और वैसे ही फोन की इच्छा उसके मन में भी होगी। उसे नहीं पता था कि कैसे मिलेगा, इसलिए उसने जरूरी काम के लिए रखे पैसे उठा लिए।
फंडा यह है कि एक समाज के तौर पर अगर हम अपनी संस्कृति बदलना चाहते हैं, तो समाज के हरेक अंग जैसे माता-पिता, शिक्षक, जिम्मेदार नागरिक और कानून का पालन कराने वाले.. सबको इसके सबसे महत्वपूर्ण घटक के रूप में मूल्यों को बढ़ावा देना चाहिए।